Χανιώτικο κολοκυθομπούρεκο
Μια υπέροχη συνταγή από τα Χανιά είναι το κολοκυθομπούρεκο και αξιοποιεί τον θαυμάσιο συνδυασμό κολοκυθιών, φρέσκου τυριού και δυόσμου.
500 γρ. αλεύρι για όλες τις χρήσεις + λίγο επιπλέον, για την επιφάνεια     , 4 κουτ. σούπας ελαιόλαδο + ελάχιστο επιπλέον, για το άλειμμα, 100 ml κρητική τσικουδιά (ή χυμός λεμονιού), 250 ml νερό, 1 κουτ. γλυκού αλάτι, 2-3 κουτ. σούπας σουσάμι, 1 κιλό μέτρια κολοκυθάκια, σε στρογγυλές φέτες πάχους 0,5 εκ.  , 1 κιλό πατάτες, καθαρισμένες και κομμένες σε φέτες πάχους 0,5 εκ., τα φύλλα από 1 ματσάκι φρέσκο δυόσμο, ψιλοκομμένα, 1 κιλό ξινομυζήθρα, κομματιασμένη  , 120 ml ελαιόλαδο, αλάτι, φρεσκοτριμμένο πιπέρι
Για να φτιάξουμε το χανιώτικο κολοκυθομπούρεκο, ξεκινάμε από το φύλλο: Σε μια μεγάλη λεκάνη βάζουμε το αλεύρι, το ελαιόλαδο, την τσικουδιά (ή το χυμό), το νερό και το αλάτι. Τα ανακατεύουμε με τα χέρια, φτιάχνοντας μια μέτρια ζύμη (εναλλακτικά, δουλεύουμε όλα τα υλικά μαζί στον κάδο του μίξερ πάγκου, με τον γάντζο για ζύμες).Την αφήνουμε να «ξεκουραστεί» μέσα στη λεκάνη για 30 λεπτά.Αλατίζουμε τις φέτες κολοκυθιών, τις βάζουμε σε ένα μεγάλο σουρωτήρι και τις αφήνουμε εκεί για 30 λεπτά (μέχρι δηλαδή να «ξεκουραστεί» η ζύμη), για να στραγγίξουν από τα περιττά υγρά τους.Τις ξεπλένουμε με νερό, τις σφουγγίζουμε καλά και τις βάζουμε σε ένα μεγάλο μπολ, μαζί με τις φέτες πατάτας, τη μυζήθρα, το ελαιόλαδο, τον δυόσμο, αλάτι και πιπέρι.Ανακατεύουμε πολύ καλά.Προθερμαίνουμε τον φούρνο στους 180° C. Χωρίζουμε τη ζύμη σε δύο ίσα μέρη. Με τον πλάστη ανοίγουμε πάνω σε μια αλευρωμένη επιφάνεια, το ένα μέρος σε φύλλο, με πάχος περίπου 0,5 εκ. και με διαστάσεις κατά 10 εκ. μεγαλύτερο από το μέγεθος του ταψιού που θα χρησιμοποιήσουμε.Λαδώνουμε ένα ταψί με διαστάσεις περίπου 40 x 20 εκ. και στρώνουμε εκεί το φύλλο, εφαρμόζοντάς το καλά και στα τοιχώματα.Αδειάζουμε το μείγμα της γέμισης και απλώνουμε ομοιόμορφα.Ανοίγουμε το δεύτερο κομμάτι ζύμης σε φύλλο, με τον ίδιο τρόπο που ανοίξαμε το πρώτο, και σκεπάζουμε τη γέμιση.Κόβουμε τα περισσεύματα φύλλου που εξέχουν από το ταψί και γυρίζουμε τις άκρες προς τα μέσα.Αλείφουμε όλη την επιφάνεια με λίγο ελαιόλαδο και πασπαλίζουμε καλά με το σουσάμι.Χαράζουμε την πίτα σε τετράγωνα κομμάτια για να ψηθεί καλά και στο εσωτερικό της και την ψήνουμε για 1½-2 ώρες. Την αφήνουμε να κρυώσει πριν τη σερβίρουμε.
Αλεύρι (ζύμες),Κολοκυθάκια,Λαχανικά,Πατάτες,Τυρί